**Ajka Város Önkormányzata Képviselő-testületének 9/2022. (III. 25.) önkormányzati rendelete**

**a telekadóról szóló 25/2015.(XI.30.) önkormányzati rendelet módosításáról**

Ajka város Önkormányzatának Képviselő-testülete Magyarország Alaptörvénye 32. cikk (1) bekezdés h) pontjában foglalt felhatalmazás alapján a helyi adókról szóló 1990. évi törvény 1. §. (1). pontjában meghatározott feladatkörében eljárva a következőket rendeli el:

**1. §**

A telekadóról szóló 25/2015.(XI.30.) önkormányzati rendelet 4. § b) pontja helyébe a következő rendelkezés lép:

*[A telekadó éves mértéke az 5. §-ban meghatározottak kivételével):]*

„*b)* az önkormányzat illetékességi területén a külterületi telek esetén minden adókötelezettség alá eső területrész után 180.- forint/négyzetméter.”

**2. §**

A telekadóról szóló 25/2015.(XI.30.) önkormányzati rendelet 4. § b) pontjának rendelkezése 2022. január 1-jétől alkalmazandó.

**3. §**

Ez a rendelet 2022. április 25-én lép hatályba.

**Ajka, 2022. március 9.**

**A kihirdetés napja: 2022. március 25.**

**Schwartz Béla Dr. Jáger László**

**polgármester jegyző**

**Általános indokolás**

Az egyik adózó kezdeményezésére a Kúria a 2022. február 15-én kelt Köf.5031/2021/7. számú ítéletével megsemmisítette Ajka Város Önkormányzat Képviselő-testületének telekadóról szóló 25/2015. (XI.30.) számú önkormányzati rendeletének 4. § b) pontját.

A Kúria döntése nyomán emiatt a rendeletnek nincs hatályos rendelkezése a telekadó külterületi ingatlanokra vonatkozó adómértékről.

Ezt a hiányt kívánja pótolni a jelenlegi rendelet-módosítási tervezet.

A tervezet a külterületi ingatlanok esetében az éves adó mértékét 180.-Ft/m2-ben javasolja megállapítani.

A korábban hatályos 200.-Ft/m2 mértékhez képest a 180.-Ft/m2 megállapítása következtében 4,7 millió forinttal kevesebb bevételre számíthat az önkormányzat ebben az évben, illetve az érintett ingatlanok esetében évi 10%-os csökkenést eredményez.

A rendelet módosításának elmaradása viszont 47,4 milliós kiesést eredményezne.

**Részletes indokokolás**

**Az 1. §-hoz**

A korábban meghatározott 200.-Ft/m2 adómérték helyett az adózók számára kedvezőbb 180.-Ft/m2 összegben javasolja a tervezet az adó mértékét meghatározni.

**A 2. §-hoz**

Mivel a Kúria év közbeni időponttal semmisítette meg a külterületi ingatlanokra vonatkozó adómértéket tartalmazó rendelkezést, szükséges átmeneti rendelkezésben rögzíteni, hogy a módosított rendelkezést a teljes adóévre kell alkalmazni. Ez nem ütközik jogszabályi tilalomba, tekintettel arra, hogy a január 1-jén hatályos adómértéknél kedvezőbb mértéket határoz meg.

**A 3. §-hoz**

A rendelet hatálybalépéséről rendelkezik. Tekintettel arra, hogy a 2022. január 1-jén hatályos adómértéknél alacsonyabbat határoz meg a tervezet, nincs akadálya az évközi módosításnak. Magyarország gazdasági stabilitásáról szóló 2011. évi CXCIV. törvény 32. §-a szerint a fizetési kötelezettséget megállapító jogszabályi rendelkezés kihirdetése és hatályba lépése között legalább 30 napnak kell eltelnie. Erre tekintettel került meghatározásra a hatálybalépés időpontja.

**Ajka, 2022. március 9.**

**Dr. Jáger László**

**címzetes főjegyző**